Fyrirtæki sem náð hafa eftirtektarverðum árangri með samstarfi . Í dag afhenti Ragnheiður Elín Árnadóttir iðnaðar - og viðskiptaráðherra sérstakar viðurkenningar til fyrirtækja innan Íslenska sjávarklasans sem náð hafa eftirtektarverðum árangri með samstarfi . Að þessu sinni fengu þrjú samstarfsverkefni viðurkenningu . Í fyrsta lagi er viðurkenning fyrir samstarf um að efla flutninga . Afrakstur þessa starfs er meðal annars ítarleg stefnumörkun um Flutningalandið Ísland til ársins 2030 og ráðstefna um málefni flutninga sem haldin er ár hvert . Að hópnum standa Icelandair Cargo , Eimskip , TVG Zimsen , Ekran , Kadeco , Lex , Stálsmiðjan , Íslandsbanki , Refskegg , Isavia , Faxaflóahafnir , Hafnarfjarðarhöfn og Akureyrarhöfn . Í öðru lagi hljóta Marinvest , Frumtak og Controlant viðurkenningu fyrir samstarf frumkvöðla og fjárfesta innan klasans . Fjárfestar í Marinvest og Frumtaki hafa komið að sem hluthafar í frumkvöðlafyrirtækinu Controlant en það er nýsköpunarfyrirtæki sem býður tækni til eftirlits með matvælum og lyfjum . Í þriðja lagi hljóta Kerecis og og Rannsóknarmiðstöð bandaríska sjóhersins viðurkenningu fyrir rannsóknarsamstarf en afrakstur þess varð samningur á milli þessara aðila um frekari þróun fiskroðs til meðhöndlunar á bráðasárum með það að markmiði að fækka dauðsföllum vegna slíkra áverka .